เปิดทางคลังก่อหนี้ปีงบ 53 อีก 1.59 หมื่นล้าน
ครม.อนุมัติคลังขยายกรอบวงเงินกู้หนี้ ในงบประมาณปี 53 เพิ่มอีก 1.59 หมื่นล้านบาท ตามแผนการปรับปรุงการบริหารหนี้สาธารณะ ครั้งที่ 2
19 ม.ค. 2553

ครม.อนุมัติคลังขยายกรอบวงเงินกู้หนี้ ในงบประมาณปี 53 เพิ่มอีก 1.59 หมื่นล้านบาท ตามแผนการปรับปรุงการบริหารหนี้สาธารณะ ครั้งที่ 2 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี(ครม.)ได้อนุมัติให้กระทรวงการคลังสามารถปรับปรุงแผนการบริหารหนี้สาธารณะ ประจำปีงบประมาณ 2553 ครั้งที่2 ให้สามารถมีวงเงินในการก่อหนี้หรือสามารถกู้หนี้เพิ่มขึ้นได้อีก 15,999.11 ล้านบาท จากวงเงินเดิม 1,688,716.51 ล้านบาท เพิ่มเป็น 1,704,707.62 ล้านบาท ตามที่กระทรวงการคลังเสนอ โดยวงเงินที่เพิ่มขึ้นดังกล่าว แบ่งเป็นเพิ่มในส่วนของวงเงินกู้ใหม่ 11,802 ล้านบาท และเป็นวงเงินการบริหารและจัดการหนี้เดิม 4,188 ล้านบาท 
ทั้งนี้ กระทรวงการคลังให้เหตุผลความจำเป็นที่ต้องขอวงเงินกู้เพิ่มต่อครม.ว่า หลังมีการประชุมคณะกรรมการนโยบายและกำกับการบริหารหนี้สาธารณะ ซึ่งมีรัฐมนตรีคลังเป็นประธานไปเมื่อวันที่ 11 ม.ค.แล้วมีความเห็นร่วมกันว่า รัฐบาลและรัฐวิสาหกิจมีความจำเป็นต้องปรับแผนการบริหารหนี้สาธารณะ เพื่อจะได้กำหนดแผนการบริหารและจัดการเงินกู้เพื่อฟื้นฟูฯและเสริมสร้างความมั่นคงทางเศรษฐกิจให้สอดคล้องกับมติครม.และการปรับปรุงแผนการบริหารและจัดการเงินกู้ในประเทศของรัฐวิสาหกิจ ให้เหมาะสม
นายวัชระ เปิดเผยว่า นอกจากนี้ ครม.ยังอนุมัติการกู้เงินและการค้ำประกันเงินกู้ ของรัฐวิสาหกิจภายใต้แผนการบริหารหนี้สาธารณะประจำปี 2553 ตามที่ได้ปรับปรุง รวมถึงอนุมติให้กระทรวงการคลังสามารถพิจารณาการกู้เงิน วิธีการกู้ เงื่อนไข และรายละเอียดต่างๆของการกู้และการค้ำประกันเงินกู้ได้เอง ตามความเหมาะสมและความจำเป็นภายใต้แผนงาน หรือหากรัฐวิหากิจใดมีศักยภาพสามารถกู้เงินได้เองก็ให้สามารถดำเนินการได้ตามความเหมาะสมเช่นกัน